b'\n_START_ARTICLE_\nLegea salariz\xc4\x83rii unitare a bugetarilor\n_START_PARAGRAPH_\nLegea salariz\xc4\x83rii unitare a bugetarilor este o lege din Rom\xc3\xa2nia intrat\xc4\x83 \xc3\xaen vigoare la data de 1 ianuarie 2010. Legea prevede ca raportul \xc3\xaentre salariul minim pe economie \xc8\x99i cel mai mare salariu din sistemul bugetar sa fie de maximum 1 la 12, unde 12 este nivelul salarial al pre\xc8\x99edintelui Rom\xc3\xa2niei. La data intr\xc4\x83rii \xc3\xaen vigoare a legii, pre\xc8\x99edintele c\xc3\xa2\xc8\x99tiga 9 salarii minime._NEWLINE_Principalul scop declarat al legii salariz\xc4\x83rii este eliminarea discrepan\xc8\x9belor salariale din sistemul bugetar, unde exist\xc4\x83 salarii care trec de 14.000 de lei pe luna (3.300 de euro), \xc3\xaens\xc4\x83 tocmai discrepan\xc8\x9bele uria\xc8\x99e \xc3\xaentre salariile din sistemul bugetar sunt cele care vor face aproape imposibil\xc4\x83 aplicarea legii \xc3\xaen urm\xc4\x83torii c\xc3\xa2\xc8\x9biva ani, o echilibrare a veniturilor salariale put\xc3\xa2ndu-se face abia \xc3\xaen 2015, \xc3\xaentr-un scenariu optimist. Principiul de baz\xc4\x83 al legii este c\xc4\x83 salariile mari vor fi \xc3\xaenghe\xc8\x9bate, \xc3\xaen timp ce salariile aflate \xc3\xaen partea inferioar\xc4\x83 a grilei vor cre\xc8\x99te astfel \xc3\xaenc\xc3\xa2t s\xc4\x83 se ajung\xc4\x83 la un raport care s\xc4\x83 plaseze fiecare func\xc8\x9bie din sistemul bugetar pe grila de 1 la 12._NEWLINE_Legea mai prevede ca ponderea din Produsul Intern Brut (PIB) a cheltuielilor cu salariile bugetarilor va fi redus\xc4\x83 progresiv de la 9,4% \xc3\xaen 2009 la 8,7% \xc3\xaen 2010, la 8,16% \xc3\xaen 2011, la 7,88% \xc3\xaen 2012, 7,58% \xc3\xaen 2013, 7,34% \xc3\xaen 2014 \xc8\x99i 7% pentru 2015 \xc8\x99i anii urm\xc4\x83tori._NEWLINE_De asemenea legea mai prevede ca salariul minim prev\xc4\x83zut \xc3\xaen legea de salarizare unitar\xc4\x83 va cre\xc8\x99te dup\xc4\x83 2010 peste nivelul de 705 lei, stabilit pentru anul 2010, doar dac\xc4\x83 num\xc4\x83rul de angaja\xc8\x9bi va fi redus astfel \xc3\xaenc\xc3\xa2t s\xc4\x83 permit\xc4\x83 respectarea \xc8\x9bintelor anuale privind ponderea cheltuielilor de personal \xc3\xaen PIB._NEWLINE_Angaja\xc8\x9bii BNR, ai CNVM, ai CSA \xc8\x99i ai CSSPP nu intr\xc4\x83 sub inciden\xc8\x9ba legii salariz\xc4\x83rii unitare._NEWLINE_Puternic contestat\xc4\x83 de sindicatele din sistemul public, legea salariz\xc4\x83rii a fost una din cerin\xc8\x9bele formulate de Fondul Monetar Interna\xc8\x9bional (FMI) \xc3\xaen cadrul acordului stand-by, unde Rom\xc3\xa2nia prime\xc8\x99te aproape 20 de miliarde de euro din partea FMI, Comisia European\xc4\x83 \xc8\x99i Banca Mondial\xc4\x83.'